Rugbysterre trek laer rondom ‘te groot’ jong spelerAlfie Pugsley geniet sy rugby vir sy o.12-span. Foto: Twitter. Rugbylegendes soos Beast Mtawarira het laer getrek rondom ’n 11-jarige Walliese rugbyspeler wat op sosiale media geboelie is. “Moenie bekommerd wees nie, Alfie, ek sal altyd jou grootste ondersteuner wees,” het Mark Pugsley die afgelope naweek op Twitter gesê nadat sy jong seun onder ’n aanlyn boelie deurgeloop het. Volgens Pugsley moes hy vroeër ’n foto van Alfie (wat stut vir Oakdale RFC in Wallis speel) op Facebook verwyder nadat ’n persoon kommentaar gelewer het en gesê het dat die jong speler “te groot en ongesond” is om vir die o.12-span uit te draf. “As mense maar net geweet het hoe hard hy aan sy fiksheid werk en hoe laag sy selfvertroue was,” het Pugsley voortgegaan. Sedertdien het meer as 230 000 internetgebruikers die like-knoppie onderaan die inskrywing gedruk, terwyl amper 16 000 mense dit op hul blaaie gedeel het. Dan het ’n rits rugbysterre ’n spesiale boodskap vir Alfie gereed gehad. Louis Rees-Zammit (Walliese vleuel) het onder meer gesê dat hy gratis kaartjies vir hom beskikbaar het, terwyl Nigel Owens aangedui het dat hy bereid is om as skeidsregter in een van Alfie se wedstryde op te tree. “Alfie, hou net aan om rugby te geniet. Lewer altyd jou beste, maar onthou om te glimlag terwyl jy dit doen,” het die gewilde voormalige internasionale skeidsregter gesê. Suid-Afrika se Mtawarira het ook die jong Walliese knaap ondersteun. “Ek het destyds dieselfde pad as jy gestap toe mense my oor my grootte geboelie en gewonder het of ek in die regte ouderdomsgroep speel. Hou jou kop omhoog; rugby is ’n spel vir almal om te geniet,” het die Wêreldbeker-wenner getwiet. Dan het die Dragons-vyftiental onderneem dat Alfie saam met die span tydens een van hul tuiskragmetings op Rodney Parade sal uitdraf, terwyl sy jong spanmaats ’n erewag vir hulle sal staan. Verder het Frankryk se nasionale rugbyspan en Nieu-Seeland se Israel Dagg en Jerome Kaino ook boodskappe gestuur. “Alfie … big love, mate. Keep on trucking,” het Engeland se Joe Marler geskryf, terwyl Wêreldrugby ook sy gewig agter die jong stut gegooi het. “Rugby is ’n ongelooflike sport en al wat saak maak, is dat jy dit geniet. Maak nie saak waarheen jou rugbypad jou lei nie; geniet dit, werk hard en weet dat baie mense jou ondersteun,” het die internasionale rugbybeheerliggaam getwiet. Volgens Pugsley is hy deur die rugbywêreld se ondersteuning uitgeboul. “Wanneer ek normaalweg iets op Twitter laai, is ek gelukkig as drie mense daarop reageer. Ons is stomgeslaan deur almal se reaksie. Alfie werk ongelooflik hard om fikser en gesonder te word; volgens sy afrigter is daar geen keer aan hom tydens oefensessies nie,” het die trotse pa in ’n onderhoud met Wales Online gesê. Big fella you have my support. I walked this road too once upon a time when people silently bullied me about my size and questioned whether I was the correct age for my age group. Keep your head high and never let the haters get to you. The game of rugby is for all ????????????. https://t.co/abipxJHLma — Tendai Mtawarira (@Beast_TM) January 24, 2022 You’re the man Alfie, keeping on keeping on lad ???????????????????????? — All Blacks (@AllBlacks) January 25, 2022